PM 2.5 กทม.และปริมณฑล สูงขึ้นเกินเกณฑ์มาตรฐานระดับสีส้ม 15 พื้นที่
นายอรรถพล เจริญชันษา อธิบดีกรมควบคุมมลพิษ (คพ.) ในฐานะประธานศูนย์แก้ไขปัญหามลพิษทางอากาศ (ศกพ.) กล่าวว่า ช่วงเช้าวันนี้ (6 ม.ค.65) ค่าฝุ่นละอองขนาดไม่เกิน 2.5 ไมครอน (PM 2.5) และค่าฝุ่นละอองขนาดไม่เกิน 10 ไมครอน (PM 10) ทั่วประเทศส่วนใหญ่อยู่ในเกณฑ์มาตรฐานและคุณภาพอากาศดีมากหลายพื้นที่ ขณะที่พื้นที่กรุงเทพมหานครและปริมณฑลคุณภาพอากาศดีถึงเริ่มมีผลกระทบต่อสุขภาพ โดยค่าฝุ่นปรับตัวสูงขึ้นเกณฑ์มาตรฐาน 15 พื้นที่ อยู่ที่ 32 – 60 ไมโครกรัมต่อลูกบาศก์เมตร เช่น ต.ทรงคนอง อ.พระประแดง จ.สมุทรปราการ , ต.ปากน้ำ อ.เมือง จ.สมุทรปราการ , ต.มหาชัย อ.เมือง จ.สมุทรสาคร , ริมถนนดินแดง เขตดินแดง , ริมถนนพระราม 3 เขตยานนาวา , ริมถนนบางนา-ตราด เขตบางนา , ริมถนนแยกท่าพระ เขตบางกอกใหญ่ , ริมถนนเพชรเกษม เขตภาษีเจริญ , ริมถนนมาเจริญ เพชรเกษม 81 เขตหนองแขม เนื่องจากสภาพอากาศนิ่ง ลมอ่อน และการจราจรหนาแน่น ศูนย์แบบจำลองคุณภาพอากาศและภูมิศาสตร์สารสนเทศ กรมควบคุมมลพิษ (คพ.)  คาดการณ์สถานการณ์ฝุ่นละออง PM 2.5 ในพื้นที่กรุงเทพมหานครและปริมณฑล 7 วันข้างหน้าฝุ่น PM 2.5 จะมีแนวโน้มสูงขึ้นถึงวันที่ 10 มกราคม เนื่องจากสภาพอากาศนิ่งและลมอ่อนในหลายพื้นที่ แล้ววันที่ 11 - 13 มกราคมจะมีแนวโน้มลดลง จึงขอความร่วมมือประชาชนบำรุงดูแลรักษารถยนต์อย่างสม่ำเสมอ จอดรถให้ดับเครื่อง ลดการเผาในที่โล่ง และขอให้ประชาชนเฝ้าระวังสถานการณ์ หากอยู่บริเวณพื้นที่มีปริมาณฝุ่น PM 2.5 สูงเกินเกณฑ์มาตรฐาน หรือพื้นที่สีส้ม ให้หลีกเสี่ยงกิจกรรมกลางแจ้ง สวมใส่หน้ากากอนามัย หรือใช้อุปกรณ์ป้องกันตนเอง หากมีอาการทางสุขภาพควรปรึกษาแพทย์                               ติดตามสถานการณ์คุณภาพอากาศ ได้ทั้งแบบค่าเฉลี่ยรายชั่วโมงและแบบค่าเฉลี่ย 24 ชั่วโมง ผ่านทางเว็บไซด์ Air4Thai.com และ bangkokairquality.com หรือทางแอปพลิเคชั่น Air4Thai และ AirBKK แล้วยังติดตามข้อมูลข่าวสารเกี่ยวกับสถานการณ์คุณภาพอากาศผ่านทาง Facebook Fanpage ศูนย์แก้ขปัญหามลพิษทางอากาศ (ศกพ.)